20મી સદીની હજુ શરૂઆત થઈ હતી. સ્વામિનારાયણ સંપ્રદાયના ઇતિહાસમાં, ભગવાન સ્વામિનારાયણના સ્વધામગમન બાદ 75 વર્ષે પુનઃ સ્વામિનારાયણીય ચેતનાનો એક નવો જુવાળ 42 વર્ષીય યજ્ઞપુરુષદાસજીએ જગાવ્યો હતો. સમગ્ર સંપ્રદાય તેનાથી સ્તબ્ધ હતો. ભગવાન સ્વામિનારાયણના સિદ્ધાંત અને સંકલ્પ અનુસાર કાર્ય કરનાર યજ્ઞપુરુષદાસજી એટલે બ્રહ્મસ્વરૂપ શાસ્ત્રીજી મહારાજના કાર્યને બરાબર સમજ્યા સિવાય પૂર્વગ્રહથી ‘બોચાસણના બંડ’ તરીકે સૌ ચારેબાજુથી ટીકા અને તિરસ્કારની ઝડી વરસાવી રહ્યા હતા. આજની જગવિખ્યાત બી.એ.પી.એસ. સંસ્થા એટલે કે બોચાસણવાસી શ્રી અક્ષરપુરુષોત્તમ સ્વામિનારાયણ સંસ્થાના હજુ પાયા નંખાયા હતા. અને ચારેબાજુથી ઉપાધિઓના એ વંટોળ વચ્ચે શાસ્ત્રીજી મહારાજે ભગવાન સ્વામિનારાયણના સંકલ્પ અનુસાર સારંગપુરમાં પણ મહામંદિરના પાયા નાંખી દીધા હતા.